अनीता भारती का ‘सामजिकहिंसा और उसके पूर्वाग्रह’ पर एक बहुत ही सार्थक और सारगर्भित आलेख है.प्रजातान्त्रिक मूल्यों में लगातार स्त्री की सहभागिता बढ़ रही है. स्त्रियों ने लगभग उन क्षेत्रों में प्रवेश पा लिया है जो आज तक उनके लिए प्रतिबंधित था. अब वह केवल आत्मकथाए संस्मरण या कविता तक ही सीमित नहीं है अपितु साहित्य समाज के हर क्षेत्र में उसकी धमक महसूसी जा सकती है. पर वह हिंसा और शोषण का शिकार है.पुरुष ने अपने स्वार्थ के लिए कैसे स्त्री के दोहन की शब्दावली रची है. अन्तराष्ट्रीय महिला वर्ष के बीस बरस से अधिक बीत जाने के बावजूद भारत में अभी तक कोई ऐसा मुखर स्त्रीविमर्श नहीं आया जिसे हम भारतीय स्त्री विमर्श मान सकें. जो कुछ उपलब्ध है उसे केवल प्रॉक्सी द्वारा ही हिंदी का अपना विमर्श कहा जा सकता है. अर्चना वर्मा अपने एक आलेख में कहती हैं कि हिंदी के अपने स्त्रीविमर्श का अर्थ क्या हो सकता है इसकी कोई साफ़ तस्वीर भी हमारे पास नहीं थी और इस सन्दर्भ में शुद्ध हिन्दीनुमा किसी वैचारिक साम्पदायिकवाद या बौद्धिक जातीयतावाद जैसा कोई खास दुराग्रह भी नहीं था.